Versindaba Ronel Nel Archives : Versindaba
Posts Tagged 'Ronel Nel'
ronel nel. palm psalms
Tags: Ronel Nel
Posted in Gedigte | Comments Off on ronel nel. palm psalms
Andries Bezuidenhout. Gedigte en musiek op 'n wintersaand in Juniemaand
0:50 Sondagoggend, 20 Junie 2010. Pas terug van die musiek-gedigte gig by Steak & Ale in Bothalaan, Lyttelton. Wasem voor my mond, so koud is die woonstel. Hopelik skop die verwarmer vinnig in.
Die gig is deur Andries de Beer – ook bekend as Abjater Ronkedoor – aanmekaargesit, met hulp van Yabadaka Shamah. Abjater skryf self gedigte en het saam met sy medewerker Anna Coke opgetree. Die twee het om die beurt kort verse gelees. Hulle skryf oor hedendaagse kwessies, speel met woorde, vang jou onkant deur gedigte kort af te knip en in die lug laat hang.
Yabadaka Shamah het die beroemde gedig "My ousie is 'n blom" geskryf, waarna daardie versamelbundel vernoem is. In die dag bestuur hy taxi. In die aand skryf hy gedigte en maak musiek. Hy speel die baskitaar en tree saam met 'n paar van die bands op.
Yabadaka sê 'n zebra sonder wit strepe is 'n swart donkie en 'n zebra sonder swart strepe is 'n wit donkie. In 'n onderhoud met die joernalis Fred de Vries vertel Yabadaka van soortgelyke geleenthede, vroeër in die destydse Up the Creek in Sunnyside. Dit was ook voorlesings deur opkomende Afrikaanse digters. Hy het deur Leti Kleyn daarby betrokke geraak, maar die voorlesings het doodgeloop toe die bywoning daarvan taan. Hy vermoed dit het te make met die toenemende gewildheid by swart poësieliefhebbers.
'n Paar dae gelede is ek gevra om die digters en musikante by die Steak & Ale-voorlesing voor te stel, seremoniemeester te speel. Kabous Verwoed het nie daarvoor kans gesien nie. Dis 'n moerse uitputtende job, veral omdat ek bitter min van die mense ken. Ek lees Mongane Serote se gedig oor die dry white season voor:
only the trees know the pain as they still stand erect
but seasons come to pass.
Dalk was dit 'n té morbiede wyse om die aand te begin. Tog is daar soveel hoop in die gedig, veral as dit so koud is – 'n droë Hoëveldkoue. Ek wens dit was somer.
Abjater se program is propvol en veeltalig – meestal Afrikaanse kunstenaars, maar ook mense wat in Engels, Sotho en Tsonga sing en skryf.
Oscar Benjamin, woonagtig in Yeoville, Johannesburg, dra van sy gedigte voor. Dit handel meestal oor xenofobie. Hy sê sy gedigte maak hom seer. 'n Mens kan dit sien as hy dit voordra. Hy reël elke Woensdag om 18:00 poësiesessies by Joint Car Wash in Yeoville.
Die meeste Afrikaanse digters verduidelik nie in Engels waaroor hul gedigte handel nie. Neem mense dan net aan dat almal in die land Afrikaans kan praat? As Kingman Usana op die verhoog klim om te sing, praat hy net Zoeloe. Ek wonder waaroor sy songs gaan. Dis folk, melodieus, mooi. Master B sing Tsonga. Hy spreek die gehoor ook uitsluitlik in Tsonga aan.
As almal tog maar net op Engels wil verduidelik waaroor die musiek en gedigte handel.
'n Hoogtepunt is Piet Botha en Jacob Wulana, van Tidal Waves, wat saam sing en kitaar speel. Die mense kom uit die rookwalms in die Steak & Ale se kroeg om te hoor wat hulle doen.
Ook Gareth Wilson, van Southern Gypsey Queen, wat saam met Andre Kriel van Black Cat Bones speel, bekoor die gehoor.
Die plan is blykbaar om volgende 'n draai in Atteridgeville of Mamelodi met die program te gaan gooi. Ek hoop maar dit werk uit, word iets meer standhoudend as die kortstondige slukkies "versoening" rondom sokker- en rugbygames.
Hier kom die verwarmer se hittegolwe nou by my bene uit. 01:10. Ek scan gou die prentjies wat ek in my notaboek sit en teken het. Rowwe sketse, dalk eerder indrukke, karikature. Mense kon nie lank op die verhoog bly sit nie – vol program. Ek dink ek kon tog iets van Ronel Nel in die prent vang, al het sy verkoue gehad:
Onderhoud met Yabadaka Shama: Fred de Vries. From Abdullah to Zille: The Fred de Vries Interviews (Wits University Press, 2008), pp. 296-202.
"For Don M – Banned" deur Mongane Serote uit Tim Couzens en Essop Patel (reds.) The Return of the Amasi Bird: Black South African Poetry 1891-1981 (Ravan, 1982), p. 241.
Tags: Fred de Vries, Jacob Wulana, Kabous Verwoed, Piet Botha, Ronel Nel, Steak & Ale
Posted in Uncategorized | 11 Kommentare »
Andries Bezuidenhout. Oopmond in beeld en Facebook
Johannes Prins het 'n paar foto's geneem, sommer so op die verhoog, tydens Oopmond by die Woordfees.
Ronel Nel praat strategie. Foto: Jo Prins
Hier bo sit ek (DJ Stotterman) saam met Ronel Nel (Ingrid Dronker). Vroeg reeds word strategie bespreek en logistiek beplan, veral verversings, waarsonder die kreatiewe proses nie kan vloei nie.
Danie Marais en John-Henry Opperman van Klopjag. Foto: Jo Prins
Danie Marais (NP van Lykskou) praat oor musiek saam met John-Henry Opperman van Klopjag.
Niel van Deventer. Foto: Jo Prins
Hier lees Niel van Deventer (Breyten Lykverdag) van sy nuutskeppinge voor.
Ingrid Dronker. Foto: Jo Prins
Laastens, Ingrid Dronker lees 'n gedig voor. Rock 'n roll!
Nou het Oopmond 'n gat op Facebook ook. Gaan sluit gerus aan, blaai deur die foto's, lewer kommentaar.
Tags: Danie Marais, Johannes Prins, John-Henry Opperman, Niel van Deventer, Oopmond, Ronel Nel
Andries Bezuidenhout. Die gekouery met oop monde
Hier is my stuk in Rapport oor Oopmond by Aardklop. Lees ook Ronel Nel se bloginskrywing daaroor. En die artikel daaroor in Beeld, hier bo. 'n Vorige klug wat ek geskryf het oor 'n poësievoorlesing by Aardklop het tot 'n bietjie van 'n debat gelei – oor digters as popsterre of rocksterre. Daar is ook natuurlik Loftus Marais se gedig daaroor. Ek's nuuskierig om te sien wat mense van hiérdie een gaan maak. Byt ons meer af as wat ons kan kou?
O ja, voor ek vergeet. Moet beslis nie Theunis Engelbrecht se heerlike artikel oor NuL en Thys Nywerheid misloop nie. 'n Ruk gelede wou Antjie Krog weet hoekom Afrikaanse poësie nie die energie het wat rockmusiek het nie. Sedertdien, lyk dit my, het die energie in poësie vlamgevat, maar baie van die musiek het maar vervelig en beklemmend geraak (Ek verwys na lirieke, spesifiek). Dit lyk of daar weer iets gebeur!